Drie polisiebeamptes vas oor bewysstukArgieffoto Die SAPD het in ŉ verklaring gesê dié inhegtenisneming spruit uit ŉ voorval op 16 November toe vier mans in Maqubelastraat in Kwazakhele, Port Elizabeth, ontvoer is. Een van die mans, Athenkosi Steven (21), se ouers het ŉ saak van ontvoering by die polisie aanhangig gemaak. Twee dae later is Steven en die drie ander mans, Nyaniso Maso (30), Sive Vangqa (26) en Eric Siphiwo Kama (32), se liggame in ŉ bosagtige gebied in Coega gevind. Steven se ouers het aangevoer hulle het ŉ skootrekenaar, wat moontlike leidrade kan bevat, aan die polisie oorhandig toe hulle die saak aanhangig gemaak het. Daar is vasgestel dat die polisiebeamptes wat die skootrekenaar in ontvangs geneem het dit nie as ŉ bewysstuk ingedien het nie. Die beamptes, almal gestasioneer by die New Brighton-polisiestasie, is Vrydag op aanklag van dwarsboming van die gereg in hegtenis geneem. Hulle sal Maandag in die New Brighton-landdroshof verskyn. Genl.maj. Dawie Rabie, polisiebevelvoerder in Motherwell, het ŉ streng waarskuwing aan polisiebeamptes gegee dat korrupsie nie geduld sal word nie en dat hulle agter tralies sal beland indien hulle die wet oortree.